11/12/2009 | Administración LocalMunicipal
Melide
Aprobación definitiva da Ordenanza municipal reguladora do punto limpo do Concello de Melide

O Pleno da corporación, na sesión que tivo lugar o día 28 de agosto de 2009, aprobou inicialmente a ORDENANZA MUNICIPAL REGULADORA DO PUNTO LIMPO DO CONCELLO DE MELIDE. Non sendo presentadas reclamacións durante o periodo de exposición pública de 30 días, enténdese definitivamente aprobada a seguinte ordenanza municipal reguladora: A presente ordenanza ten por obxecto a regulación do uso do punto limpo do Concello de Melide. Para os efectos da presente ordenanza enténdese por: Punto limpo: instalación onde se efectúa a recepción transitoria, recollida, clasificación e acumulación de certos tipos de residuos. O punto limpo constitúe, por tanto, un sistema de recollida selectiva. Residuos reciclábeis: aqueles materiais que poden ser reutilizados ou reciclados como materia prima para que, mediante un proceso, se obteña un produto distinto ou igual ao orixinal. Provedor: persoa natural ou xurídica que fai entrega dos residuos reciclábeis no punto limpo. Os obxetivos do punto limpo son os seguintes: - Aproveitar aqueles materiais contidos nos residuos urbanos que poiden ser reciclados directamente e conseguir con iso un aforro de materias primas e de enerxía, así como una redución na cantidade de residuos que é preciso tratar e/ou eliminar. - Evitar o vertido incontrolado dos residuos de gran tamaño que non poden ser eliminados por medio dos servizos convencionais de recollida do lixo. - Servir como centro de depósito voluntario para a recollida selectiva dos residuos xerados no ámbito domiciliario que polas súas características non poden ou non deben ser xestionados a través dos sistemas tradicionais de recollida. - Facilitar a separación dos materiais considerados problemáticos ou voluminosos do conxunto dos residuos domésticos. - Buscar a mellor solución para cada tipo de residuo co fin de conquerer a máxima valorización dos materiais e o mínimo custo da xestión global. - Evitar o vertido de residuos no contorno natural e urbano do Concello de Melide. - Desenvolver unha tarefa formativa e de concienciación cidadá sobre a importancia da adecuada xestión dos residuos. O punto limpo do Concello de Melide está situado no polígono industrial da Madanela. O Concello de Melide entregará os residuos ao xestor do punto limpo, quen deberá xestionalos atendendo ás seguintes condicións: - Os residuos entregaránselle a un xestor autorizado para o seu transporte, valorización ou eliminación. - O xestor do punto limpo estará en posesión dos correspondentes contratos e documentos de aceptación con aqueles xestores a quen lle entregue os residuos. - As empresas do transporte e tratamento dos residuos deberán estar autorizadas para tal efecto e presentarán a documentación de control e seguimento establecida. - O Concello de Melide non garante a seguranza nin salubridade do produto retirado, nin tampouco a súa idoneidade para o uso desexado, eximíndose de calquera responsabilidade que se poida xerar. O persoal encargado do punto limpo deberá ter en conta que: - Só se admiten residuos xerados por particulares, veciños/as de Melide, ficando prohibida a recepción de residuos de orixe industrial de grandes e medianas empresas. Excepto convenios asinados polo Concello, como o aprobado na sesión plenaria do 4/06/2009 relativo aos sistemas integrados de xestión de residuos, aparellos eléctricos e electrónicos, e outros que se puidesen asinar coas mesmas características ou parecidas. - As actividades industriais deberán xestionar os seus propios residuos a través de xestores autorizados pola Comunidade Autónoma de Galicia. No punto limpo admítense os seguintes residuos: Residuos comúns: - Papel e cartón - Vidro - Envases de plástico, bricks e latas - Plásticos agrarios - Restos metálicos de fogares - Madeira - Electrodomésticos sen CFC - Teléfonos móbiles, ordenadores e en xeral aparellos electrónicos - Residuos voluminososos (móbeis, colchóns, etc,) - Residuos procedentes de obras menores - Restos de poda - Móbeis e tarecos Residuos especiais: - Disolventes, pinturas e vernices - Pilas e baterías - Baterías de automóbiles procedentes de particulares - Tubos fluorescentes - Aerosoles - Electrodomésticos con CFC. - Aceites minerais e vexetais usados - Radiografías - Envases contaminados Os residuos anteriormente mencionados deberán entregarse de acordo a unhas normas de presentación, as cales son: - Papel e cartón: as caixas de cartón deberanse abrir e comprimir para reducir o volume dos residuos. Ao mesmo tempo o papel deberase presentar en bolsas ou caixas fechadas para evitar o seu esparexemento. - Vidro, fluorescentes e cristais varios: os residuos deberán acondicionarse de tal forma que se evite a súa rotura e poida ocasionar riscos de seguranza para as persoas encargadas na manipulación dos residuos. - Pilas: deberanse separar os diferentes tipos de pilas, ben sexan de botón, salinas ou alcalinas. - Terras e cascallos: debido á natureza destes residuos, deberanse presentar en sacos ou bolsas de plástico fechados de 25 quilos máximo. - Aceites vexetais: presentaranse en garrafas ou botellas de plástico e tomaranse as medidas necesarias para evitar derramos, sobre todo en caso de trasvases. Estes residuos non se poderán mesturar con aceite de maquinaria, motores de vehículos ou doutra natureza mineral. - Baterías de automóbiles: deberán levar fechados os depósitos que conteñen os ácidos para evitar o seu vertido e o risco de queimaduras dos operarios que manipulen os ditos residuos. - Plástico vexetal: presentarase libre de restos orgánicos e debidamente pregado para reducir o seu volume. - Poda e restos vexetais: na medida do posíbel a lonxitude das ramas non excederá do metro. - Disolventes, pinturas e vernices: prohíbese a mestura de substancias e evitarase o seu vertido, sobre todo no caso de trasvase de recipientes. - Frigoríficos e eletrodomésticos con CFC: entregaranse sen que se produza a quebradura do circuíto de refrixeración. Non se poderán depositar os seguintes residuos: - Restos de comida - Animais mortos - Vehículos abandoados - Residuos procedentes da limpeza viaria - Materiais explosivos - Residuos infecciosos, clínicos, biosanitarios ou citolóxicos - Residuos radiactivos - Residuos agrícolas e gandeiros - Residuos xerados en actividades mineiras ou extractivas - Residuos sen identificar - Outros residuos perigosos non incluídos na lista dos admitidos - Roupa usada e zapatos - Menciñas - Residuos industriais de grandes e medianas empresas - Produtos incautados Establécese unha limitación das cantidades de residuos admisíbeis por cada tipo de residuo e por cada usuario ao día da seguinte forma: As instalacións onde se sitúa o punto limpo consisten nun recinto fechado, valado e equipado con colectores para os distintos tipos de residuos. O dito recinto componse dunha zona de recepción e dunha zona de provisión dos residuos. A zona de recepción atópase á entrada da instalación e nela sitúase unha caseta para control e información dos usuarios; a través da zona de recepción accédese á zona de amontoamento de residuos onde se atopan os diferentes colectores específicos para cada tipo de residuo. A zona de amoreamento dispón de espazo suficiente para levar a cabo as actividades de descarga dos residuos, podendo manobrar tanto os vehículos particulares como os vehículos recolledores de residuos. O persoal encargado do punto limpo instará a que o emprego do mesmo se faga segundo as seguintes normas: - Para que o servizo que se presta no punto limpo sexa o axeitado, é necesario que os usuarios acheguen os residuos previamente separados e os depositen nos colectores específicos para cada fracción. - Á entrada do recinto, o encargado informará aos usuarios sobre o xeito de realizar o depósito de cada un dos residuos e da localización dos diferentes colectores. - En todas as entregas exixirase a presentación do DNI do usuario cuxo número será anotado polo encargado do punto limpo nun libro de rexistro para control interno. Ademais será necesario presentar o documento acreditativo da licenza de obras ou ben o documento de autoliquidación da taxa correspondente, expedidos polo Concello correspondente cando o depósito corresponda a restos procedentes de obras menores. Ao mesmo tempo será necesario achegar a licenza de funcionamento cando os aceites vexetais proveñan de establecementos comerciais. Todos os datos quedan sometidos ás normas xerais de protección de datos persoais, sen que estes poidan ser empregados para outros fins que os propios do servizo. - O usuario accederá á zona de amoreamento onde depositará os residuos no colector que corresponda. - Co fin de manter o punto limpo en boas condicións de hixiene e salubridade pública, o persoal encargado deberá controlar que o depósito dos residuos se realice de xeito correcto, evitando a caída de residuos fóra dos colectores e retirando calquera material que dificulte o tránsito de vehículos e o depósito dos residuos. - O encargado do punto limpo rexeitará aqueles residuos que pola súa natureza ou volume non poidan ser admitidos coa presente ordenanza. O almacenamento dos residuos no punto limpo realizarase tendo en conta as seguintes condicións: - Non provocará riscos na saúde humana e non prexudicará ao medio ambiente, en particular non creará riscos para o aire ou o chan, nin para a fauna ou a flora, tampouco provocará incomodidades polo ruído ou os olores e non atentará contra as paisaxes e lugares de especial interese. - Non se superaran as capacidades dos colectores, nin os prazos máximos de almacenamento legalmente establecidos. - Cada residuo deberá depositarse no seu colector específico. No punto limpo atoparase a seguinte documentación: - Copia da presente ordenanza co fin de posibilitar a súa consulta aos usuarios que o demanden. - Rexistro de incidencias e información, de carácter anual, que permanecerá en posesión do xestor durante os catro anos seguintes e que recollerá a seguinte información: número de visitas diarias, tipo de residuos achegados por visita, cantidade de cada tipo de residuos, incidencias, xestor autorizado a quen se lle entrega cada residuo, xustificante correspondente as ditas entregas, cantidade de cada entrega, documentación dos transportes. O punto limpo abrirá os luns, mércores e sábados de 10:00 horas a 14:00 horas e os martes e venres de 16:00 horas a 20:00 horas. Calquera cambio de horario será acordado pola alcaldesa/alcade- presidenta/e do Concello de Melide e comunicado mediante bandos. Os veciños de Melide usuarios do punto limpo terán dereito a: - Depositar no punto limpo os residuos que se relacionan no artigo 7 de xeito separado (non mesturados) e sempre que non superen as cantidades máximas establecidas. - Ser informado do funcionamento xeral da instalación e coñecer o destino final dos residuos que deposite no punto limpo. - Presentar reclamacións e formular suxestións. Os veciños de Melide usuarios do punto limpo terán as seguintes obrigas: - Identificarse a instancia do persoal do punto limpo para os efectos de control do tipo e cantidade máxima dos residuos depositados permitidos. - Informar ao persoal encargado do punto limpo do tipo e cantidade dos residuos que pretende depositar. - Non depositar residuos fóra do horario establecido para o efecto nin en lugares distintos aos sinalados para o seu depósito. A persoa encargada do punto limpo prohibirá: - A entrega de residuos non procedentes de domicilios particulares, excepto o relativo á entrega de aceites vexetais para establecementos comercias e terras e refugallos orixinados en obras menores. - O depósito de calquera outro tipo de residuos de orixe domiciliaria que non se atope establecido na presente ordenanza - O depósito de residuos diferentes mesturados - O depósito de residuos fóra do colector específico - O depósito de residuos en cantidades superiores ás admisíbeis na presente ordenanza - Ocultar residuos de carácter perigoso dentro de bolsas ou sacos - O abandono de residuos de calquera tipo na porta das instalacións fóra do horario de funcionamento do punto limpo Sen prexuízo das infraccións que poida establecer a normativa sectorial específica, constituirá infracción administrativa calquera vulneración ou incumprimento do disposto na presente ordenanza, e clasificaranse en moi graves, graves e leves, de conformidade coa tipificación que se realiza no presente artigo. No previsto no mesmo rexerá o Título XI da Lei 7/1985, do 2 de abril, reguladora das Bases de réxime local, segundo a redacción dada a esta pola Lei 57/2003, do 16 de decembro, e os artigos 34 e 38, do 21 de abril, de residuos así como os demais que resulten aplicábeis. Considéranse infraccións moi graves: - O abandono ou vertido no punto limpo de residuos perigosos ou residuos non autorizados nesta ordenanza. - A mestura de diferentes categorías de residuos perigosos entre si ou de estes cos que non teñan tal consideración e o seu abandono ou vertido no punto limpo. - O impedimento do uso do punto limpo por outro ou outras persoas con dereito á súa utilización. - Os actos de deteriorización grave e relevante dos equipos, infraestruturas, instalacións ou elementos do punto limpo. - O abandono de residuos perigosos nas inmediacións ou fóra do punto limpo, fóra do horario de funcionamento deste. Considéranse infraccións graves: - A comisión dalgunha das infraccións descritas no apartado anterior cando pola súa escasa contía ou entidade non merezan a cualificación de moi graves. - O abandono de residuos non perigosos, de calquera tipo, nas inmediacións ou na porta do punto limpo fóra do horario de funcionamento deste. Considéranse infraccións leves: - A entrega de residuos non procedentes de domicilios particulares, excepto o relativo a entregas de aceites vexetais para establecementos comerciais e terras e cascallos procedentes de obras menores. - Depositar calquera outro tipo de residuos de orixe domiciliaria que non se encontre establecido na presente ordenanza. - Depositar mesturados os diferentes residuos. - Depositar residuos fóra do colector específico. - Depositar cantidades de residuos superiores ás admisíbeis pola presente ordenanza. - Calquera infracción do establecido na presente ordenanza ou na normativa sectorial específica, cando non estea tipificada como grave ou moi grave. As infraccións ás que se refire o artigo anterior poderán dar lugar á imposición das seguintes sancións. - Infraccións mi graves: multa de até 3.000 € - Infraccións graves: multa de até 1.500 € - Infraccións leves: até 750 € As sancións graduaranse atendendo a: - Grao de intencionalidade. - Gravidade do dano producido. - Grao de malicia, participación e beneficio obtido. - Irreversibilidade do dano producido. - Categoría do recurso afectado. - Natureza do residuo. - Reincidencia. - Perigo para a saúde e integridade das persoas, animais e bens. A entrada en vigor da Ordenanza reguladora municipal producirase, unha vez publicado o texto íntegro, cando teñan transcorrido 15 días contados desde a recepción pola Administración do Estado e das comunidades autónomas, da comunicación do acordo municipal que lles remitirá o Concello (arts.70.2 e 65.2 LRBRL), e rexerá en tanto non se acorde a súa modificación ou derrogación. Melide, 3 de decembro de 2009 A Alcaldesa María Socorro Cea Vázquez